મસુરી: મસુરીને પહાડોની રાની તરીકે ઓળખવામાં આવે છે. જેમ જેમ રાત થાય છે તેમ તેમ અંધારૂ દૂર દૂર સુધી ફેલાયેલા પહાડોને પોતાની આગોશમાં લઈ લે છે. તો બીજી તરફ આજ અંધારામાં એક વિરાન હોટેલ ગુમનામ પડછાયામાં તબદીલ થઈ જાય છે. જી હા, અમે વાત કરી રહ્યાં છીએ મસુરીની પ્રસિદ્ધ હોટેલ સવોયની. સવા સો વર્ષ જૂની આ ઈમારત મસુરીના ઈતિહાસનો હિસ્સો છે. સાંજ પડતા જ આ હોટેલનું એક નવું જ રૂપ જોવા મળે છે. જે રીતે સમશાનમાં ચિતા સળગ્યા બાદ, અને કબ્રસ્તાનમાં નવી કબર ખોદાયા બાદ જે માહોલ જોવા મળે છે તેવો જ માહોલ અહીં જોવા મળે છે. મસુરીના હાર્દ સમા વિસ્તારમાં આવેલી આ હોટેલમાં સાંજ પડતા જ એક આત્મા સક્રીય થઈ જાય છે. ક્યારેક આ આત્મા ગલીઓમાં ફરતી તો ક્યારેક બારીમાંથી ડોકિયું કરતી જોવા મળે છે. હોટેલના 121 રૂમમાં આ આત્મા આખી રાત કઈંક શોધે છે.